কাবুলিওয়ালা (২০০৬-এর চলচ্চিত্র)
কাবুলিওয়ালা কাজী হায়াৎ পরিচালিত ২০০৬ সালের নাট্যধর্মী চলচ্চিত্র। রবীন্দ্রনাথ ঠাকুর রচিত কাবুলিওয়ালা ছোটগল্প অবলম্বনে এর চিত্রনাট্য ও সংলাপ রচনা করেছেন কাজী হায়াৎ। ইমপ্রেস টেলিফিল্ম এর ব্যানারের ছবিটি প্রযোজনা করেন ফরিদুর রেজা সাগর ও ইবনে হাসান খান। এতে নাম ভূমিকায় অভিনয় করেন মান্না। এছাড়া মিনি চরিত্রে অভিনয় করেন প্রার্থনা ফারদিন দিঘী, তার পিতা লেখক চরিত্রে অভিনয় করেন সুব্রত ও তার মায়ের ভূমিকায় অভিনয় করেন দোয়েল। বাস্তব জীবনেও দিঘী সুব্রত ও দোয়েলের কন্যা। এই চলচ্চিত্রে তারা প্রথম একসাথে অভিনয় করেন। চলচ্চিত্রটি ২০০৬ সালের ৪ আগস্ট বাংলাদেশে মুক্তি পায়। মিনি চরিত্রে অভিনয়ের জন্য দিঘী জাতীয় চলচ্চিত্র পুরস্কারে শ্রেষ্ঠ শিশুশিল্পী বিভাগে পুরস্কার লাভ করে।